Covid-19-statistieke wys amper almal in Oos-Kaap herstelDie Oos-Kaap het nou ŉ herstelkoers van 95% wat Covid-19-gevalle betref. Dít volgens die jongste Covid-19-statistieke wat Maandagaand deur die departement van gesondheid bekendgestel is*. Altesaam 84 092 mense in dié provinsie het sedert Maart die virus opgedoen, terwyl 79 942 reeds herstel het. Altesaam 2 567 mense is hier weens die virus oorlede, van wie 50 in die afgelope 24 uur aangemeld is. Dit is die meeste nuwe sterftes landwyd. Die algehele getal sterftes landwyd staan tans op 11 982 en die algehele getal Covid-19-gevalle is 589 886, waarvan 2 541 in 24 uur aangemeld is. Dit is steeds aansienlik laer as die meer as 14 000 nuwe gevalle wat op 24 Julie aangemeld is. Suid-Afrika beweeg vandag (Dinsdag) na vlak twee van afsondering, maar die regering waarsku dat getalle kan toeneem indien Suid-Afrikaners nie waaksaam is en die nodige gesondheidsmaatreëls toepas nie. In die Wes-Kaap het 89% van Covid-19-pasiënte (91 041 uit 102 609) reeds herstel en 80% van pasiënte in Gauteng (161 078 uit 200 237) reeds herstel. Onderskeidelik 32 en 14 pasiënte het in 24 uur hier gesterf. Grafika: Elsabe Erasmus KwaZulu-Natal het steeds die meeste aktiewe gevalle, met 26 082 pasiënte (25%) uit 106 037 van al die gevalle wat nog siek is. Altesaam 14 mense is sedert Sondag in dié provinsie oorlede. * Hierdie berig is gebaseer op syfers vanaf die nasionale departement van gesondheid en Maroela Media kan nie verantwoordelikheid aanvaar vir die akkuraatheid daarvan nie.